ak:Fresh | Fresh Namibie | Aandkerk - PRESERVEER GOD SE EVANGELIE
PRESERVEER GOD SE EVANGELIE
Sout is een van die belangrikste daaglikse gebruiksmiddels in ons huis en sedert die Bybelse tyd word dit gebruik om
kos te geur en te PRESERVEER. Net soos wat dit kos PRESERVEER, bewaar en beskerm God ook Sy volk en Sy beloftes sedert die skeppingstyd. Hy kom doen dit deur telkens Sy verbintenis met sy volk te herbevestig deur die verbond wat Hy met hulle sluit.
Kan jy aan 'n paar keer in die Ou Testament dink waar God Sy verbond kom herbevestig?
Lees Numeri 18:19-20 en Levitikus 2:13 en 2 Kronieke 13:5
God stuur Sy seun, Jesus Christus, as die volkome soutverbond om ons nuut te maak en die mensdom te preserveer.
Hoe lyk die verhoudings rondom jou kombuistafel? Jou werkplek? Die kerk? Lewe mense nie steeds in onvrede, woede, haat, alleenheid nie?
Lees Matteus 5:13 en Markus 9:50.
Watter nuwe betekenis het hierdie verse nou vir jou? Wat dink jy beteken dit om die sout van die aarde te wees?
WAT IS DIE SOUT?
Lees 2 Korintiers 5:17-20
God deel Sy skat, Sy wil en beloftes met ons. Ons is deel van Sy roeping - om in 'n verhouding met Hom te staan. Doen ons nog genoeg moeite om hierdie soutverbond met God te beskerm en te bewaar? Spandeer jy genoeg tyd om Sy wil te soek?
WIE IS DIE SOUT?
Ons is God se gesante, gestuurders, Hy kies om die belofte aan ons toe te vertrou. Ons is nou die priesters en konings wat verantwoordelik is vir die bewaring van die belofte.
Lees Deut 11:18-23
Is dit dalk die rede vir die toestand rondom ons kombuistafels? Neem ons nog ons taak as preserveerders ernstig op? God bring heling, preservering, oplossing deur ons!
HOE IS JY SOUT?
Lees weer Matteus 5:1-13. Watter eienskappe van sout wees in ons huise en gemeenskappe staan vir jou hier uit?
'n Afhanklikheid van Christus (koinonia met Hom) is die grondslag van alle ander gesonde verhoudings.
Moenie sout in mekaar se wonde vryf nie, bewaar vrede.
Staan op vir die waarheid, wat reg is.
Help die wat afvallig raak weer sagkens terug op die pad.
In hoe 'n mate kry ons dit reg om die evangelie te bewaar en aantreklik en geurig vir mense te maak - maar sonder om ons eie bestanddele by te voeg? Wat doen jy om sout op die verbond te strooi?
Laat ons lewenswandel in ooreenstemming wees met die roeping wat ons van God ontvang het. Laat ons altyd beskeie wees, vriendelik en geduldig en mekaar in liefde verdra. Laat ons ons daarop toele om die eenheid wat die Gees tussen ons gesmee het, te handhaaf deur in vrede met mekaar te lewe.